CELEX: 62021TN0415
Language: el
Date: 2021-07-10 00:00:00
Title: Υπόθεση T-415/21: Αγωγή της 10ης Ιουλίου 2021 — Banca Popolare di Bari κατά Επιτροπής

4.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 401/13
            
         
      Αγωγή της 10ης Ιουλίου 2021 — Banca Popolare di Bari κατά Επιτροπής
      (Υπόθεση T-415/21)
      (2021/C 401/14)
      Γλώσσα διαδικασίας: η ιταλική
      
         Διάδικοι
      
      
         Ενάγουσα: Banca Popolare di Bari SpA (Μπάρι, Ιταλία) (εκπρόσωποι: A. Zoppini, G. Roberti, I. Perego και G. Parisi, δικηγόροι)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή, να καταβάλει στην ενάγουσα ποσό ύψους 280 εκατομμυρίων ευρώ προς αποκατάσταση της περιουσιακής ζημίας και ως προσήκουσα ικανοποίηση της ηθικής βλάβης που προκάλεσε η απόφαση (ΕΕ) 2016/1208 της Επιτροπής, της 23ης Δεκεμβρίου 2015, σχετικά με την κρατική ενίσχυση SA.39451 (2015/C) (πρώην 2015/NN) που έθεσε σε εφαρμογή η Ιταλία υπέρ της Banca Tercas·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της αγωγής της, η ενάγουσα προβάλλει τους ακόλουθους ισχυρισμούς.
      
                  1.
               
               
                  Με τον πρώτο ισχυρισμό προβάλλεται ο παράνομος χαρακτήρας της συμπεριφοράς της Επιτροπής.
                  
                              —
                           
                           
                              Η ενάγουσα υποστηρίζει συναφώς την ύπαρξη αρκούντως σοβαρής παραβάσεως, δεδομένου ότι, κατά την έκδοση της αποφάσεως, η Επιτροπή δεν διέθετε καμία διακριτική ευχέρεια, καθόσον το άρθρο 107, παράγραφος 1, ΣΛΕΕ αποτελεί διάταξη με άμεσο αποτέλεσμα, ακριβή και άνευ αιρέσεων, ενώ υπέπεσε και σε πρόδηλη πλάνη εκτιμήσεως. Επιπλέον, η Επιτροπή στηρίχθηκε σε ανεπαρκή αποδεικτικά στοιχεία και παραμόρφωσε την ενωσιακή νομολογία, τόσο του Γενικού Δικαστηρίου (απόφαση της 19ης Μαρτίου 2019, Ιταλία κ.λπ. κατά Επιτροπής, T-98/16, T-196/16 και T-198/16, EU:T:2019:167) όσο και του Δικαστηρίου (απόφαση της 2ας Μαρτίου 2021, Επιτροπή κατά Ιταλίας κ.λπ., C-425/19 P, EU:C:2021:154).
                           
                        
                              —
                           
                           
                              Οι διατάξεις των οποίων παράβαση ενέχει η απόφαση αποτελούν διατάξεις βάσει των οποίων παρέχονται δικαιώματα σε ιδιώτες, στοιχείο το οποίο συνεπάγεται ότι η επίμαχη απόφαση αντιβαίνει στην επιχειρηματική ελευθερία και στο θεμελιώδες δικαίωμα χρηστής διοικήσεως.
                           
                        
            
                  2.
               
               
                  Με τον δεύτερο ισχυρισμό προβάλλεται η ύπαρξη περιουσιακής ζημίας και ηθικής βλάβης τις οποίες προκάλεσε στην ενάγουσα η παράνομη συμπεριφορά της Επιτροπής.
                  
                              —
                           
                           
                              Η ενάγουσα υποστηρίζει συναφώς ότι, εν τη απουσία άλλων συντρεχόντων παραγόντων, η απόφαση της Επιτροπής αποτέλεσε τον καθοριστικό παράγοντα ώστε η πελατεία της ενάγουσας τράπεζας να απολέσει την εμπιστοσύνη της σε αυτήν και για την πρόκληση των ζημιών που υπέστη η ενάγουσα. Η Επιτροπή παρεμπόδισε την υλοποίηση του σχεδίου ενσωματώσεως της τράπεζας Tercas e Caripe στην ενάγουσα, καθώς και το σχέδιο παρεμβάσεως του Fondo Interbancario di Tutela dei Depositi (Διατραπεζικού Συστήματος Εγγυήσεως των Καταθέσεων, FITD).